ΚΑΝΟΝΙΣΜΟΣ (ΕΟΚ) αριθ. 2552/93 ΤΟΥ ΣΥΜΒΟΥΛΙΟΥ της 13ης Σεπτεμβρίου 1993 για την επιβολή οριστικού δασμού αντιντάμπινγκ στις εισαγωγές τεχνητού κορούνδιου καταγωγής Λαϊκής Δημοκρατίας της Κίνας, Ρωσικής Ομοσπονδίας και Ουκρανίας, με εξαίρεση τις εισαγωγές που πωλούνται για εξαγωγή στην Κοινότητα από εταιρείες των οποίων έχουν γίνει αποδεκτές οι αναλήψεις υποχρεώσεων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,

την πρόταση της Επιτροπής που υποβλήθηκε μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,

Εκτιμώντας ότι:

(1) Το 1991, η Επιτροπή, με την απόφαση 91/512/ΕΟΚ (2), αποδέχθηκε αναλήψεις υποχρεώσεων σχετικά με τις διαδικασίες αντιντάμπινγκ που αφορούσαν εισαγωγές τεχνητού κορούνδιου καταγωγής Σοβιετικής Ένωσης, Ουγγαρίας, Πολωνίας, Τσεχοσλοβακίας, Λαϊκής Δημοκρατίας της Κίνας, Βραζιλίας και Γιουγκοσλαβίας, και περάτωσε την έρευνα. Δεν επιβλήθηκαν εκείνη την εποχή οι υπολειπόμενοι δασμοί αντιντάμπινγκ δεδομένου, ιδίως, ότι οι εξαγωγείς της Σοβιετικής Ένωσης και της Κίνας, οι οποίοι ανέλαβαν υποχρεώσεις, είχαν το μονοπώλιο των εξαγωγών του εν λόγω προϊόντος από τις χώρες αυτές.

(2) Στη συνέχεια, ο εξαγωγέας της Σοβιετικής Ένωσης, V/O Stankoimport, έχασε το μονοπώλιο των εξαγωγών. Οι εξαγωγές πραγματοποιούνται επί του παρόντος από ορισμένους νέους εξαγωγείς που είναι εγκατεστημένοι στην Ουκρανία και στη Ρωσική Ομοσπονδία. Όσον αφορά την Κίνα, έγιναν αποδεκτές αναλήψεις υποχρεώσεων από έξι εμπορικές οργανώσεις που έλαβαν άδεια από το κινεζικό εμπορικό επιμελητήριο να εξάγουν αυτό το προϊόν από την Κίνα. Η Επιτροπή διαπίστωσε τώρα ότι οι εξαγωγές από την Κίνα πραγματοποιούνται από άλλους εξαγωγείς και εμπορικές οργανώσεις που προηγουμένως ήταν άγνωστες στην Επιτροπή. Διαπιστώθηκε επίσης ότι οι εξαγωγές τεχνητού κορούνδιου από την Κίνα, την Ουκρανία και τη Ρωσική Ομοσπονδία πραγματοποιούνται σε σημαντικές ποσότητες και σε τιμές πολύ χαμηλότερες από τις τιμές για τις οποίες αναλήφθηκε υποχρέωση.

(3) Το αποτέλεσμα αυτής της εξέλιξης είναι ότι τα μέτρα που ισχύουν για την Κίνα, την Ουκρανία και τη Ρωσική Ομοσπονδία έχουν καταστεί αποτελεσματικά. Επιπλέον, η παρούσα κατάσταση δημιουργεί διάκριση εις βάρος των εξαγωγέων που ανέλαβαν να μην πραγματοποιούν πωλήσεις τεχνητού κορούνδιου σε τιμές χαμαλότερες από ορισμένα επίπεδα και, συνεπώς, να εξουδετερώσουν τη ζημία που προκύπτει από την πρακτική ντάμπινγκ.

(4) Ως εκ τούτου, το Συμβούλιο θεωρεί ότι τα γεγονότα που περιγράφονται παραπάνω απαιτούν την επιβολή οριστικού δασμού αντιντάμπινγκ, με βάση τα συμπεράσματα που αναφέρονται στην απόφαση 91/512/ΕΟΚ, τα οποία το Συμβούλιο εξακολουθεί να θεωρεί έγκυρα, στις εισαγωγές τεχνητού κορούνδιου καταγωγής Ρωσικής Ομοσπονδίας, Ουκρανίας και Λαϊκής Δημοκρατίας της Κίνας. Επιπλέον, το Συμβούλιο θεωρεί ότι τα συμπεράσματα της έρευνας που διενεργήθηκε πριν την έκδοση απόφασης παραμένουν αξιόπιστα, και γι' αυτό οι δασμοί μπορούν να βασίζονται σ' αυτά. Οι εξαγωγείς για τους οποίους έγιναν δεκτές οι αναλήψεις υποχρεώσεων και που τήρησαν τους όρους θα πρέπει να εξακολουθήσουν να απαλλάσσονται από το δασμό αντιντάμπινγκ.

(5) Επομένως, θα πρέπει να επιβληθεί οριστικός δασμός αντιντάμπινγκ σε ποσοστά που αντιστοιχούν σε αυτά που καθορίστηκαν στην παραπάνω έρευνα, ήτοι 30,8 % για τη Λαϊκή Δημοκρατία της Κίνας και 9,8 % για την Ουκρανία και τη Ρωσική Ομοσπονδία.

(6) Το άρθρο 15 παράγραφος 1 του κανονισμού (ΕΟΚ) αριθ. 2423/88 προβλέπει τη λήξη των μέτρων πέντε έτη μετά την ημερομηνία έναρξης της ισχύος τους ή της τελευταίας τροποποίησης ή επιβεβαίωσής τους. Ο παρών κανονισμός για την επιβολή οριστικών δασμών αντιντάμπινγκ, παρόλο που τα μέτρα είναι συνδεδεμένα με τις αναλήψεις υποχρεώσεων που έγιναν δεκτές με την απόφαση 91/512/ΕΟΚ, δεν τροποποιεί ούτε επιβεβαιώνει την απόφαση αυτή σύμφωνα με τα οριζόμενα στο άρθρο 15 παράγραφος 1 του κανονισμού (ΕΟΚ) αριθ. 2423/88 και, κατά συνέπεια, η ημερομηνία κατά την οποία οι αναλήψεις υποχρεώσεων πρέπει να λήξουν παραμένει αμετάβλητη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές τεχνητού κορούνδιου που υπάγεται στον κωδικό ΣΟ ex 2818 00 00, καταγωγής Λαϊκής Δημοκρατίας της Κίνας, Ουκρανίας και Ρωσικής Ομοσπονδίας.

2. Το ποσοστό του δασμού είναι το ακόλουθο:

- Λαϊκή Δημοκρατία της Κίνας: 30,8 %

- Ρωσική Ομοσπονδία: 9,8 %

- Ουκρανία: 9,8 %.

3. Ο δασμός εφαρμόζεται σε καθαρή τιμή, "ελεύθερο στα κοινοτικά σύνορα", πριν τον εκτελωνισμό.

4. Εφαρμόζονται οι διατάξεις που ισχύουν για τους τελωνειακούς δασμούς.

5. Οι δασμοί δεν εφαρμόζονται στις εισαγωγές των προϊόντων που ορίζονται στην παράγραφο 1 και που εξάγονται στην Κοινότητα από τις ακόλουθες εταιρείες που ανέλαβαν υποχρεώσεις για την τιμή:

Λαϊκή Δημοκρατία της Κίνας

- China National Machinery and Equipment Import and Export Corporation, Πεκίνο,

- China no 2 Grinding Wheel Plant, Zhengzhou, Henan,

- China no 4 Grinding Wheel Plant, Shangdian, Zi Bo, Shandong,

- Shandong Machinery and Equipment Import and Export Corporation, Qingdao,

- CMEC Guandong Co. Ltd, Guangzhou, Guangdong,

- China Abrasives Export Unites Corp., Henan.

Ρωσική Ομοσπονδία

- V/O Stankoimport, Μόσχα.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Σεπτεμβρίου 1993.

Για το Συμβούλιο

Ο Πρόεδρος

Ph. MAYSTADT

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 275 της 2. 10. 1991, σ. 27.